ରାଜସ୍ବ ଲକ୍ଷ୍ୟ ପୂରଣ କରିବାକୁ ନିର୍ଦ୍ଦେଶ\nଛତ୍ରପୁର,୧୩।୧୨(ଡି.ଏନ୍.ଏ.)- ଗଞ୍ଜାମ ଜିଲା ରାଜସ୍ବ ସମୀକ୍ଷା ବୈଠକ ବୁଧବାର ଛତ୍ରପୁରସ୍ଥ\nରାଜସ୍ବ ଲକ୍ଷ୍ୟ ପୂରଣ କରିବାକୁ ନିର୍ଦ୍ଦେଶ\t December 13th, 00:00 AM December 13th, 00:00 AM\nଛତ୍ରପୁର,୧୩।୧୨(ଡି.ଏନ୍.ଏ.)- ଗଞ୍ଜାମ ଜିଲା ରାଜସ୍ବ ସମୀକ୍ଷା ବୈଠକ ବୁଧବାର ଛତ୍ରପୁରସ୍ଥିତ ଜିଲାପାଳଙ୍କ ସମ୍ମିଳନୀ ଗୃହରେ ଅନୁଷ୍ଠିତ ହୋଇଯାଇଛି। ଏଥିରେ ଜିଲାପାଳ ପ୍ରେମଚନ୍ଦ୍ର ଚୌଧୁରୀ ଅଧ୍ୟକ୍ଷତା କରି ଚଳିତ ବର୍ଷ ରାଜସ୍ବ ଲକ୍ଷ୍ୟ ପୂରଣ କରିବା ଉପରେ ଗୁରୁତ୍ୱାରୋପ କରିଥିଲେ। ଦିନତମାମ ପ୍ରତି ତହସିଲୱାରୀ ସମୀକ୍ଷା କରାଯାଇଥିବା ଦେଖାଯାଇଥିଲା। ଚୋରା ମଦ କାରବାର ଉପରେ ଅଙ୍କୁଶ ଲଗାଇବାକୁ ଜିଲାପାଳ ନିର୍ଦ୍ଦେଶ ଦେଇଥିଲେ। ପ୍ରତି ଔଷଧ ଦୋକାନ ନିୟମିତ ଯାଞ୍ଚ କରି ଖିଲାପିଙ୍କ ଉପରେ କାର୍ଯ୍ୟାନୁଷ୍ଠାନ ନେବାକୁ କୁହାଯାଇଥିଲା। ପେଟ୍ରୋଲ ପମ୍ପଗୁଡିକରେ ହେଲମେଟ ଯାଞ୍ଚ କରିବାକୁ ତହସିଲଦାରମାନଙ୍କୁ କୁହାଯାଇଛି। ହେଲମେଟ ନ ଥିଲେ ଜରିମାନା ଆଦାୟ ସହ କାର୍ଯ୍ୟାନୁଷ୍ଠାନ ଗ୍ରହଣ କରିବାକୁ ଜିଲାପାଳ କହିଥିଲେ। ବେଆଇନ ବାଲି ଓ ପଥର ଚାଲାଣ ରୋକିବାକୁ ତହସିଲଦାର ଓ ପୋଲିସ ମିଳିତ ଭାବେ ଚଢାଉ କରି ଜରିମାନା ଆଦାୟ କରିବାକୁ କୁହାଯାଇଛି। ଚଳିତ ବର୍ଷ ଗଞ୍ଜାମ ଅବକାରୀ ଜିଲାରେ ୫୬ କୋଟି ୩୦ ଲକ୍ଷ ଟଙ୍କା ରାଜସ୍ବ ଆଦାୟ ଲକ୍ଷ୍ୟ ରହିଛି। ନଭେମ୍ବର ଶେଷ ସୁଦ୍ଧା ୩୧ କୋଟି ୭୫ଲକ୍ଷ ୯୩ ହଜାର ୯୯୯ ଟଙ୍କା (୫୭ ପ୍ରତିଶତ) ରାଜସ୍ବ ଆଦାୟ କରାଯାଇଥିବା ସମୀକ୍ଷା ବେଳେ ଜଣାପଡିଥିଲା। ସେହିପରି ବ୍ରହ୍ମପୁର ଅବକାରୀ ଜିଲାରେ ଚଳିତ ବର୍ଷ ୭୮ କୋଟି ଟଙ୍କାର ରାଜସ୍ବ ଲକ୍ଷ୍ୟ ଦିଆଯାଇଥିଲା। ସେଥିରୁ ୪୧ କୋଟି ୩୮ ଲକ୍ଷ ୭୬ ହଜାର ୫୮୯ ଟଙ୍କା (୫୨ ପ୍ରତିଶତ) ଆଦାୟ ହୋଇଛି। ଅବକାରୀ ରାଜସ୍ବ ଲକ୍ଷ୍ୟ ପୂରଣ କରିବାକୁ ଜିଲାପାଳ ନିର୍ଦ୍ଦେଶ ଦେଇଛନ୍ତି। ବସ ଛାତ ଉପରେ ଯାତ୍ରୀ ପରିବହନ ହେଉଛି କି ନାହିଁ ନିୟମିତ ଚଢାଉ କରି ପଦକ୍ଷେପ ନେବାକୁ କୁହାଯାଇଛି। ଅତିରିକ୍ତ ଜିଲାପାଳ (ରାଜସ୍ବ) ବିଜୟ କୁମାର ଦାଶ, ଡେପୁଟି କଲେକ୍ଟର ଅଞ୍ଜନ ଦାସ, ଛତ୍ରପୁର ଉପଜିଲାପାଳ ସୁଧାକର ଶବର, ବ୍ରହ୍ମପୁର ଉପଜିଲାପାଳ ସିଦ୍ଧାର୍ଥ ଶଙ୍କର ସ୍ବାଁଇ, ଆରଟିଓ ସଞ୍ଜୟ ବିଶ୍ୱାଳଙ୍କ ସମେତ ତହସିଲଦାର ଓ ଅନ୍ୟ ଅଧିକାରୀମାନେ ବୈଠକରେ ଯୋଗ ଦେଇଥିଲେ।
